



R E L A C I O N
PËR
PROJEKTVENDIMIN
“PËR DISA NDRYSHIME NË VENDIMIN NR. 1156, DATË   24.12.2020, TË KËSHILLIT TË MINISTRAVE, “PËR PËRCAKTIMIN E TË ARDHURAVE TË GJENERUARA NGA TARIFAT QË PAGUHEN NË ZONAT E MBROJTURA, TË MASËS DHE KRITEREVE TË PËRDORIMIT TË TYRE” TË NDRYSHUAR

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 
Projektakti synon ndryshimin e VKM-së nr. 1156, datë 24.12.2020, “Për përcaktimin e të ardhurave të gjeneruara nga tarifat që paguhen në zonat e mbrojtura, të masës dhe kritereve të përdorimit të tyre” të ndryshuar, me qëllim përditësimin dhe përmirësimin e sistemit të tarifave që aplikohen për përdorimin dhe zhvillimin e aktiviteteve në zonat e mbrojtura mjedisore (ZMM) të administruara nga strukturat përgjegjëse për administrimin e tyre, në përputhje me kuadrin ligjor në fuqi dhe zhvillimet e evidentuara gjatë zbatimit të këtij sistemi.
Në veçanti, projektakti synon:
· përditësimin dhe rishikimin e tarifave, duke reflektuar zhvillimet ekonomike, rritjen e kostove të administrimit dhe zhvillimin e aktiviteteve në zonat e mbrojtura;
· diferencimin e tarifave sipas natyrës dhe intensitetit të aktivitetit, duke siguruar një raport më të drejtë ndërmjet përfitimit nga përdorimi i zonës dhe kontributit për administrimin e saj;
· zgjerimin dhe qartësimin e kategorive të aktiviteteve dhe shërbimeve që i nënshtrohen tarifimit;
· forcimin e burimeve financiare për ruajtjen, monitorimin, mirëmbajtjen dhe menaxhimin e zonave të mbrojtura;
· përmirësimin e administrimit dhe përdorimit të të ardhurave të gjeneruara nga tarifat, në funksion të menaxhimit efektiv dhe të qëndrueshëm të zonave të mbrojtura.
Nëpërmjet këtyre ndryshimeve synohet krijimi i një sistemi tarifor më të qartë, transparent dhe të qëndrueshëm, që mbështet ruajtjen e biodiversitetit, përmirësimin e shërbimeve ndaj vizitorëve dhe sigurimin e burimeve financiare të nevojshme për administrimin afatgjatë të zonave të mbrojtura.
Gjithashtu, diferencimi i tarifave sipas llojit të aktivitetit krijon një sistem më të drejtë, ku aktivitetet me ndikim ose përfitim më të madh ekonomik kontribuojnë proporcionalisht më shumë në kostot e menaxhimit të zonës së mbrojtur. Ndërkohë, aksesueshmëria e zonave të mbrojtura për publikun dhe komunitetet lokale mbetet e garantuar.
Në terma afatgjatë, ndryshimet pritet të ndikojnë pozitivisht në ruajtjen e vlerave natyrore dhe biodiversitetit, duke siguruar një përdorim më të qëndrueshëm të zonave të mbrojtura dhe përmirësimin e cilësisë së ofertës turistike natyrore.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 
Ky projektvendim del në zbatim të pikës 4 të nenit 58 të ligjit nr. 81/2017, “Për zonat e mbrojtura”, i ndryshuar, me propozimin e ministrit përgjegjës për mjedisin. Projektakti nuk është parashikuar në Programin e Përgjithshëm Analitik të Projektakteve.
Gjithashtu, projektakti është në përputhje me Programin Politik të Këshillit të Ministrave për mbrojtjen e mjedisit, ruajtjen e biodiversitetit dhe menaxhimin e qëndrueshëm të zonave të mbrojtura, duke synuar përmirësimin e sistemit të tarifave dhe forcimin e burimeve financiare për administrimin dhe menaxhimin efektiv të tyre.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME 
Ndryshimet e propozuara në VKM-në nr. 1156, datë 24.12.2020, lindin si nevojë për përshtatjen e kuadrit nënligjor me ndryshimet e legjislacionit në fuqi për zonat e mbrojtura, si dhe për adresimin e problematikave të evidentuara gjatë zbatimit të vendimit që nga hyrja e tij në fuqi.
Një nga arsyet kryesore që justifikon ndërhyrjen është riorganizimi institucional i administrimit të zonave të mbrojtura, përmes krijimit të Zyrave të Administrimit të Parqeve Kombëtare (ZAPK), sipas ndryshimeve të fundit të ligjit nr. 81/2017, “Për zonat e mbrojtura”, të ndryshuar. Në kushtet kur nuk ekziston një akt i veçantë nënligjor që rregullon tarifat dhe administrimin e të ardhurave për zonat e mbrojtura që administrohen nga ZAPK-të, është vlerësuar e nevojshme që VKM-ja nr. 1156/2020 të përshtatet me kuadrin e ri ligjor dhe strukturën aktuale institucionale.
Në këtë kuadër, projektvendimi qartëson përgjegjësitë e AKZM-së dhe ZAPK-ve në administrimin e të ardhurave, planifikimin e përdorimit të tyre dhe financimin e projekteve e investimeve në zonat e mbrojtura. Gjithashtu, përcaktohen procedura më të qarta për planifikimin, miratimin dhe përdorimin e fondeve, si dhe garantohet që të ardhurat e gjeneruara dhe të papërdorura të jenë të trashëgueshme, në përputhje me legjislacionin në fuqi.
Nga zbatimi i deritanishëm i VKM-së është evidentuar gjithashtu nevoja për rishikimin e një pjese të tarifave, të cilat nuk janë përditësuar që prej miratimit të aktit në vitin 2020 dhe nuk reflektojnë më zhvillimet ekonomike, kostot reale të administrimit të zonave të mbrojtura, rritjen e fluksit turistik dhe diversifikimin e aktiviteteve që zhvillohen në këto zona.
Për këtë arsye, projektvendimi propozon rishikimin e disa tarifave ekzistuese, diferencimin e mëtejshëm të aktiviteteve turistike, sportive, rekreative dhe edukative, si dhe zgjerimin e kategorive të shërbimeve për të cilat aplikohen tarifa. Ndryshimet mbështeten në parimin “përdoruesi paguan”, sipas të cilit subjektet dhe individët që përfitojnë ekonomikisht ose ushtrojnë aktivitete me ndikim më të lartë në zonat e mbrojtura duhet të kontribuojnë proporcionalisht në kostot e administrimit dhe ruajtjes së tyre.
Në hartimin e propozimeve janë marrë në konsideratë edhe praktikat e vendeve të rajonit, si Greqia dhe Mali i Zi, ku rezulton se një pjesë e tarifave të aplikueshme në zonat e mbrojtura janë në nivele më të larta krahasuar me ato të zbatueshme aktualisht në Shqipëri.
Miratimi i ndryshimeve të propozuara pritet të:
· përmirësojë administrimin financiar të zonave të mbrojtura;
· forcojë kapacitetet financiare të AKZM-së dhe ZAPK-ve për zbatimin e planeve të menaxhimit;
· sigurojë burime shtesë për monitorimin, ruajtjen e biodiversitetit, mirëmbajtjen e infrastrukturës dhe përmirësimin e shërbimeve për vizitorët;
· garantojë një sistem tarifor më të drejtë, më transparent dhe më të përshtatur me natyrën e aktiviteteve që zhvillohen në zonat e mbrojtura;
· harmonizojë administrimin e të ardhurave me strukturën aktuale institucionale të parashikuar nga legjislacioni për zonat e mbrojtura.
Ndryshimet nuk synojnë kufizimin e aksesit të publikut në zonat e mbrojtura, por krijimin e një mekanizmi më të qëndrueshëm financiar që mundëson ruajtjen afatgjatë të vlerave natyrore, përmirësimin e përvojës së vizitorëve dhe mbështetjen e komuniteteve lokale që jetojnë dhe zhvillojnë veprimtari në këto zona.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Projektvendimi mbështetet në nenin 100 të Kushtetutës, në zbatim të pikës 4 të nenit 58 të ligjit nr. 81/2017, “Për zonat e mbrojtura”, i ndryshuar dhe është në përputhje me kuadrin ligjor në fuqi për zonat e mbrojtura dhe administrimin e tyre. 

V. VLERËSIMI I SHKALLËS SË PËRAFRIMIT ME ACQUIS E BE-së (PËR PROJEKTAKTET NORMATIVE) 
Projektvendimi i propozuar nuk synon të përafrojë asnjë dokument të acquis e BE-së, pasi është akt që bazohet në legjislacionin e brendshëm të vendit.
VI. PËRMBLEDHJE SHPJEGUESE E PËRMBAJTJES SË PROJEKTAKTIT 
Sa i përket formës së projektvendimit, sqarojmë se projektvendimi është i strukturuar në 12 pika, si më poshtë:
Pika 1, ndryshon pikën 2 të VKM-së nr. 1156, datë 24.12.2020, duke përcaktuar se të ardhurat e gjeneruara nga tarifat vjetore administrohen nga AKZM-ja, me përjashtim të të ardhurave të siguruara brenda territorit gjeografik të zonës së mbrojtur që administrohet nga ZAPK-ja përkatëse, sipas legjislacionit në fuqi dhe këtij vendimi.
Pika 2, ndryshon fjalinë hyrëse të pikës 3, duke përcaktuar se çdo vit AKZM-ja dhe ZAPK-ja hartojnë planet për të ardhurat dhe përdorimin e tyre.
Pika 3, ndryshon pikën 4 të VKM-së, duke përcaktuar se të ardhurat nga tarifat përdoren nga AKZM-ja dhe ZAPK-ja, sipas kompetencave përkatëse.
Pika 4, ndryshon përcaktimin lidhur me përdorimin e të ardhurave për blerjen e mjeteve të komunikimit dhe transportit, mobilimin, përmirësimin e kushteve të punës dhe punën në terren, duke përfshirë, krahas administratave rajonale të zonave të mbrojtura, edhe ZAPK-në.
Pika 5, ndryshon afatin e parashikuar në pikën 5 të VKM-së për fillimin e aplikimit të tarifave, duke e lidhur atë me hyrjen në fuqi të këtij vendimi.
Pika 6, shton pikën 6/1, e cila përcakton kriteret për vlerësimin e përdorimit të të ardhurave në rastin e ZAPK-ve, në përputhje me prioritetet e programit të menaxhimit të Parkut Kombëtar dhe nënpikëzimin e përcaktuar me urdhër të titullarit të ZAPK-së.
Pika 7, shton pikën 7/1, duke përcaktuar procedurën për planifikimin e përdorimit të të ardhurave nga tarifat nën administrimin e ZAPK-ve, e cila propozohet nga njësia përgjegjëse për menaxhimin në ZAPK dhe miratohet nga Drejtori i ZAPK-së.
Pika 8, ndryshon pikën 8, duke përfshirë edhe Drejtorin e ZAPK-së në ngritjen e grupit të punës për vlerësimin e planit të të ardhurave, sipas rastit, si dhe duke referuar kriteret e përcaktuara në pikat 6 dhe 6/1.
Pika 9, plotëson pikën 9 duke përcaktuar procedurën e miratimit të përdorimit të të ardhurave për ZAPK-të, nëpërmjet urdhrit të Drejtorit të Zyrës së Administrimit të Parkut Kombëtar, në përputhje me planifikimin dhe projektet që do të financohen.
Pika 10, ndryshon pikën 10, duke përcaktuar se të ardhurat e gjeneruara nga tarifat kanalizohen nëpërmjet llogarisë së thesarit dhe përdoren nga AKZM-ja dhe ZAPK-ja si të ardhura jashtë limitit, si dhe janë të trashëgueshme në përputhje me legjislacionin në fuqi.
Pika 11, ndryshon Lidhjen nr. 1 të VKM-së nr. 1156/2020, e cila përmban tarifat për aktivitetet dhe shërbimet e ofruara në zonat e mbrojtura. Rishikimi i tarifave synon përditësimin e niveleve tarifore, diferencimin e aktiviteteve dhe zgjerimin e kategorive të tarifave, në funksion të rritjes së burimeve financiare për menaxhimin dhe mbrojtjen e zonave të mbrojtura.
Pika 12, përcakton institucionet përgjegjëse për zbatimin e vendimit, përkatësisht Ministrinë e Mjedisit, Agjencinë Kombëtare të Zonave të Mbrojtura dhe Zyrat e Administrimit të Parqeve Kombëtare, si dhe përcakton hyrjen në fuqi të vendimit pas botimit në Fletoren Zyrtare.

VII. INSTITUCIONET DHE ORGANET QË NGARKOHEN PËR ZBATIMIN E AKTIT 
Për zbatimin e këtij projektvendimi ngarkohen Ministria e Mjedisit, Agjencia Kombëtare e Zonave të Mbrojtura (AKZM) dhe Zyrat e Administrimit të Parqeve Kombëtare (ZAPK), sipas kompetencave të përcaktuara në projektvendim dhe në legjislacionin në fuqi për zonat e mbrojtura.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT 
Nisma e propozuar për projektvendimin është një nismë e Agjencisë Kombëtare të Zonave të Mbrojtura, e cila u koordinuar me strukturat përgjegjëse për hartimin e këtij projektakti pranë Ministrisë së Mjedisit. Projektvendimi do të dërgohet për mendim tek Ministria e Drejtësisë, Ministria e Turizmit, Kulturës dhe Sportit dhe Ministria e Financës.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE 
Projektvendimi nuk parashikon efekte financiare shtesë për buxhetin e shtetit në kuptimin e krijimit të detyrimeve të reja buxhetore apo nevojës për fonde shtesë nga buxheti i shtetit për zbatimin e tij. Ndryshimet e propozuara synojnë përmirësimin e mekanizmave të administrimit të të ardhurave të gjeneruara nga tarifat në zonat e mbrojtura, si dhe rishikimin e disa tarifave ekzistuese, çka pritet të ndikojë në rritjen e të ardhurave të siguruara nga veprimtaritë që zhvillohen në këto zona. Këto të ardhura do të administrohen dhe përdoren në përputhje me legjislacionin në fuqi për financimin e aktiviteteve që lidhen me menaxhimin, monitorimin, ruajtjen dhe përmirësimin e zonave të mbrojtura.
Për rrjedhojë, projektvendimi nuk sjell kosto shtesë për buxhetin e shtetit, por pritet të kontribuojë në forcimin e burimeve financiare të disponueshme për administrimin e zonave të mbrojtura.

M I N I S T R I 

Sofjan JAUPAJ 








[bookmark: _Hlk238114433]Relacion shpjegues për projektvendimin: “Për disa ndryshime në Vendimin nr. 1156, datë   24.12.2020, të Këshillit të Ministrave, “Për përcaktimin e të ardhurave të gjeneruara nga tarifat që paguhen në zonat e mbrojtura, të masës dhe kritereve të përdorimit të tyre”
